Welkom-polisieman swaar gestraf vir moord op familieledeArgieffoto ter illustrasie: SAPD ’n Voormalige polisiebeampte van Welkom in die Vrystaat is Maandag tot 60 jaar tronkstraf in die Kroonstad-hooggeregshof gevonnis vir die moord op twee familielede. Konst. Diphaphang Mokwena (32) is onderskeidelik 30 jaar tronkstraf vir elk van die moorde opgelê. Hy is ook ’n verdere 15 jaar tronkstraf vir roof opgelê. Mokwena het op 1 Oktober verlede jaar sy stasiebevelvoerder gevra om ’n paar ure van werk af te neem om kwansuis sy siek kind hospitaal toe te neem. Mokwena was in dié stadium werksaam by die Welkom-blitspatrollie. Hy het egter sy drie medebeskuldigdes elders in die dorp gaan oplaai waarna hulle na sy tannie se huis in Kroonstad vertrek het. By hul aankoms by die huis het Mokwena ’n ander familielid daar gevra om saam met hom winkel toe te gaan om sigarette te koop. Dit is toe dat sy makkers die tannie gewurg en vir dood agterlaat het. Mokoena het saam met die familielid teruggekeer, die familielid by die hek van die huis afgelaai en weggery. Die familielid het hom egter kort daarna gebel om hom in kennis te stel dat iemand die tannie probeer vermoor het. Mokoena het later gevra dat die werk hom heeldag verskoon en hy en sy makkers is die betrokke dag omstreeks 02:00 weer na die tannie se huis waar hulle die tannie en die ander familielid vermoor het deur albei se kele af te sny. Mokoena en sy drie medebeskuldigdes is kort daarna in Winburg in hegtenis geneem. ’n Gesteelde televisiestel, ŉ DVD-speler, ŉ selfoon en drie komberse is ten tyde van die inhegtenisneming in hul besit gevind. Een van die medebeskuldigdes, Martin Sebetoane Pule (35), is later daardie maand tot altesaam 46 jaar tronkstraf gevonnis vir die moorde. Hy is ook ’n verdere 12 jaar tronkstraf opgelê vir roof. Die derde beskuldigde is intussen in ’n tronk vergiftig terwyl die vierde beskuldigde, Thabiso Makha (36), se verhoor in die hooggeregshof voortduur.